Keywords

Summary



Keywords

1. Sotsiaalpoliitika – Õigusaktide ühtlustamine – Kollektiivne koondamine – Direktiiv 98/59 – Kohaldamisala – Mõiste „ettevõte” – Autonoomne ja ühetaoline tõlgendamine

(Nõukogu direktiiv 98/59, artikli 1 lõike 1 esimese lõigu punktid a, i ja ii)

2. Sotsiaalpoliitika – Õigusaktide ühtlustamine – Kollektiivne koondamine – Direktiiv 98/59 – Kohaldamisala – Koondatud töötajate arvu väljaarvutamise meetod – Liikmesriigi õigusnormid, mis näevad koondamise korral ette kohustuse teavitada töötajaid ja konsulteerida nendega 90 või vähema päeva jooksul, kui koondatakse 20 või enam töötajat ettevõtte ühes konkreetses üksuses – Lubatavus

(Nõukogu direktiiv 98/59, artikli 1 lõike 1 esimese lõigu punktid a, i ja ii)

Summary

1. Nõukogu direktiivi 98/59/EÜ kollektiivseid koondamisi käsitlevate liikmesriikide õigusaktide ühtlustamise kohta artikli 1 lõike 1 esimese lõigu punkti a alapunktis ii sisalduvat mõistet „ettevõte” tuleb tõlgendada samamoodi nagu sama lõike punkti a alapunktis i nimetatud mõistet.

Direktiivi 98/59 artikli 1 lõike 1 esimese lõigu punkti a sõnastuses ei viita nimelt miski sellele, et sama punkti teises alapunktis sisalduvatele mõistetele „ettevõte” või „ettevõtted” tuleks anda teistsugune tähendus. Asjaolu, et seadusandja annab liikmesriikidele valiku direktiivi 98/59 artikli 1 lõike 1 esimese lõigu punkti a alapunktis i ja punkti a alapunktis ii ette nähtud alternatiivsete ja sisuliselt võrdväärsete võimaluste vahel, näitab, et mõistel „ettevõte” ei saa olla täiesti erinev ulatus olenevalt asjaomase liikmesriigi valikust, ja et sellise ulatusega erinevus oleks vastuolus direktiivi 98/59 põhjenduses 7 rõhutatud vajadusega soodustada kollektiivseid koondamisi käsitlevate liikmesriikide õigusaktide ühtlustamist. Mõiste „ettevõte”, mida ei ole direktiivis 98/59 defineeritud, kujutab endast liidu õiguse mõistet ning seda ei saa määratleda liikmesriikide õigusaktide alusel. Selle alusel tuleb kõnealusele mõistele anda liidu õiguskorras iseseisev ja ühetaoline tõlgendus.

(vt punktid 45, 57, 59, 60, 71 ja resolutsioon)

2. Direktiivi 98/59 kollektiivseid koondamisi käsitlevate liikmesriikide õigusaktide ühtlustamise kohta artikli 1 lõike 1 esimese lõigu punkti a alapunkti ii tuleb tõlgendada nii, et sellega ei ole vastuolus liikmesriigi õigusnormid, mis näevad koondamise korral ette kohustuse teavitada töötajaid ja konsulteerida nendega 90 või vähema päeva jooksul, kui koondatakse 20 või enam töötajat ettevõtte ühes konkreetses üksuses, kuid ei näe sellist kohustust ette juhul, kui ühe ettevõtte kõikides või mõnedes üksustes ületab koondamiste koguarv sama ajavahemiku kestel 20 töötaja piiri.

Selle kohta on juba sedastatud, et kui „ettevõte” koosneb mitmest üksusest, mis vastavad kohtuotsuses Rockfon (C‑449/93) ja kohtuotsuses Athinaïki Chartopoiïa (C‑270/05) täpsustatud kriteeriumidele, siis on „ettevõte” direktiivi 98/59 artikli 1 lõike 1 esimese lõigu punkti a tähenduses see üksus, millega koondatavad töötajad on oma töökohustuste kaudu seotud.

Mõiste „ettevõte” tõlgendamine nii, et sellega mõeldakse ühe ettevõtte kõiki üksusi, läheks esiteks vastuollu eesmärgiga tagada töötajate õiguste võrdne kaitse kõigis liikmesriikides ja teiseks tooks see endaga kaasa väga erinevad kulud ettevõtjatele, kes peavad olenevalt liikmesriigi valikust täitma selle direktiivi artiklite 2–4 kohaseid teavitamis- ja konsulteerimiskohustusi, mis läheks aga samuti vastuollu liidu seadusandja taotletava eesmärgiga muuta kuludest tekkiv koormus kõikides liikmesriikides sarnaseks.

Sellest tuleneb, et direktiivi 98/59 artikli 1 lõike 1 esimese lõigu punkti a alapunktis i ja punkti a alapunktis ii sisalduv määratlus nõuab, et igas üksuses tehtud koondamisi võetaks arvesse eraldi.

(vt punktid 52, 61, 63, 68, 71 ja resolutsioon)